א אל - נקמות יהוה ; אל נקמות הופיע . ב הינשא , שופט הארץ ; השב גמול , על - גאים . ג עד - מתיי רשעים יהוה : עד - מתיי , רשעים יעלוזו . ד יביעו ידברו עתק ; יתאמרו , כל - פועלי אוון . ה עמך יהוה ידכאו ; ונחלתך יענו . ו אלמנה וגר יהרוגו ; ויתומים ירצחו . ז ויאמרו , לא יראה - יה ; ולא - יבין , אלוהי יעקוב . ח בינו , בוערים בעם ; וכסילים , מתיי תשכילו . ט הנוטע אוזן , הלוא ישמע ; אם - יוצר עין , הלוא יביט . י היוסר גויים , הלוא יוכיח : המלמד אדם דעת . יא יהוה - - יודע , מחשבות אדם : כי - המה הבל . יב אשרי , הגבר אשר - תייסרנו יה ; ומתורתך תלמדנו . יג להשקיט לו , מימי רע - - עד ייכרה לרשע שחת . יד כי , לא - ייטוש יהוה עמו ; ונחלתו , לא יעזוב . טו כי - עד - צדק , ישוב משפט ; ואחריו , כל - ישרי - לב . טז מי - יקום לי , עם - מרעים ; מי - יתייצב לי , עם - פועלי אוון . יז לולי יהוה , עזרתה לי - - כמעט , שכנה דומה נפשי . יח אם - אמרתי , מטה רגלי ; חסדך יהוה , יסעדני . יט ברוב שרעפיי בקרבי - - תנחומיך , ישעשעו נפשי . כ היחוברך , כיסא הוות ; יוצר עמל עלי - חוק . כא יגודו , על - נפש צדיק ; ודם נקי ירשיעו . כב ויהי יהוה לי למשגב ; ואלוהיי , לצור מחסי . כג וישב עליהם , את אונם - - וברעתם יצמיתם ; יצמיתם , יהוה אלוהינו .